Document ID: 32009D0602

KOMMISSIONENS AFGØRELSE
af 10. marts 2009
om undertegnelse og indgåelse af en aftale i form af en brevveksling mellem Det Europæiske Fællesskab og Det Schweiziske Forbund om visse tekniske ændringer af bilag I og II til aftalen mellem Det Europæiske Fællesskab og Det Schweiziske Forbund om fastlæggelse af foranstaltninger svarende til dem, der er fastlagt i Rådets direktiv 2003/48/EF om beskatning af indtægter fra opsparing i form af rentebetalinger, på grund af Bulgariens og Rumæniens tiltrædelse
(2009/602/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, særlig artikel 94 sammenholdt med artikel 300,
under henvisning til Rådets afgørelse 2004/911/EF af 2. juni 2004 om undertegnelse og indgåelse af aftalen mellem Det Europæiske Fællesskab og Det Schweiziske Forbund om fastlæggelse af foranstaltninger svarende til dem, der er fastlagt i Rådets direktiv 2003/48/EF om beskatning af indtægter fra opsparing i form af rentebetalinger, og det dertil knyttede aftalememorandum (1), særlig artikel 2, og
ud fra følgende betragtninger:
(1)
Grundet Bulgariens og Rumæniens tiltrædelse er der behov for tekniske ændringer af såvel bilag I (Liste over kompetente myndigheder) som bilag II (Liste over beslægtede enheder) til aftalen mellem Det Europæiske Fællesskab og Det Schweiziske Forbund om fastlæggelse af foranstaltninger svarende til dem, der er fastlagt i Rådets direktiv 2003/48/EF om beskatning af indtægter fra opsparing i form af rentebetalinger.
(2)
Bulgarien og Rumænien har udpeget deres respektive kompetente myndigheder ved formel notifikation til Generalsekretariatet for Kommissionen henholdsvis den 28. januar 2008 og den 17. juli 2007. Kommissionen skal videregive disse oplysninger til de schweiziske myndigheder ved simpel notifikation.
(3)
Listen over beslægtede enheder i bilaget til Rådets direktiv 2003/48/EF (2) blev ændret ved Rådets direktiv 2006/98/EF (3) om tilpasning af visse direktiver vedrørende beskatning på grund af Bulgariens og Rumæniens tiltrædelse. For at sikre, at disse ændringer afspejles i aftalen med Schweiz, skal Kommissionen benytte den fuldmagt, den har modtaget fra Rådet, til at foretage de tilsvarende ændringer i bilag II til aftalen efter gensidig aftale med Schweiz -
TRUFFET FØLGENDE AFGØRELSE:
Artikel 1
Aftalen i form af en brevveksling mellem Det Europæiske Fællesskab og Det Schweiziske Forbund om visse tekniske ændringer af bilag I og II til aftalen mellem Det Europæiske Fællesskab og Det Schweiziske Forbund om fastlæggelse af foranstaltninger svarende til dem, der er fastlagt i Rådets direktiv 2003/48/EF om beskatning af indtægter fra opsparing i form af rentebetalinger, på grund af Bulgariens og Rumæniens tiltrædelse godkendes hermed på Fællesskabets vegne.
Teksten til brevvekslingen er knyttet til denne afgørelse.
Artikel 2
Formanden for Kommissionen bemyndiges til at udpege de(n) person(er), der er beføjet til at undertegne brevvekslingen med bindende virkning for Fællesskabet.
Artikel 3
Denne afgørelse offentliggøres i Den Europæiske Unions Tidende.
Udfærdiget i Bruxelles, den 10. marts 2009.

Labels: 2
15
19
18